2006-os cannes-i fesztivál
Az 59. cannes-i filmfesztivált 2006. május 17. és május 28. között rendezték kínai filmrendező elnökletével. A megnyitóest házigazdája Vincent Cassel francia színész volt, aki – miután kifejtette, hogy számára ez a fesztivál a multietnikumú Franciaország szimbóluma – anyanyelve után angolul, arabul, kínaiul és egy afrikai nyelven köszöntötte a mintegy kétezer díszvendéget. A fesztivált hivatalosan a 79 éves Sidney Poitier amerikai színész nyitotta meg. A hivatalos versenyprogramban 20 nagyjátékfilm és 10 rövidfilm szerepelt; az Un certain regard szekcióban 25 játékfilm, a Cinéfondation keretében 17, míg versenyen kívül 31 új és 36 filmtörténeti alkotást vetítettek. A párhuzamos rendezvények Kritikusok Hete szekciójában 7 nagyjátékfilmet, 7 rövidfilmet és külön vetítéseken további 7 alkotást mutattak be, a Rendezők Kéthete elnevezésű szekció keretében pedig 22 nagyjátékfilm, 11 kisfilm és külön vetítéseken 3 alkotás vetítésére került sor. A fesztivál rendezvényeire és a filmvásárra ez évben 109 ország filmes szakembere (alkotó, forgalmazó stb.) érkezett, s részükre mindösszesen 1049 filmet mutattak be.